Antti Jaatinen (jääkiekkopuolustaja)

Seuraura

Jaatinen on Mikkelin Jukureiden kasvatti. Hän siirtyi B-juniori-ikäisenä Lahteen kaudeksi 2003–2004, josta suurin osa kului Kiekkoreippaan B-nuorissa. Jaatinen pelasi myös yhden ottelun Pelicansin A-nuorissa. Kaudeksi 2004–2005 hän siirtyi JYPiin, jossa Jaatinen voitti A-nuorten Suomenmestaruuden vuonna 2006 sekä SM-pronssia vuosina 2005 ja 2008.
Huhtikuussa 2008 Jaatinen teki kolmivuotisen SM-liigasopimuksen JYPin kanssa. Kausi 2008–2009 oli hänelle tulokaskausi SM-liigassa ja se toi Jaatiselle 27 runkosarja- ja kahdekssa playoff-ottelussa kaksi syöttöpistettä. Hän teki liigadebyyttinsä kauden viidennessä ottelussa 23. syyskuuta 2008 Pelicansia vastaan ja sai siinä jääaikaa 6.21 minuuttia. Jaatinen voitti kauden päätteeksi Suomenmestaruuden. Hän pelasi ison osan runkosarjastaan myös JYPin farmijoukkue D Teamissa.
Kaudella 2009–2010 Jaatinen pelasi SM-liigassa 32 runkosarjaottelua tehden viisi syöttöpistettä sekä viisi playoff-ottelua tehopistein 1+2=3. Hän pelasi taas ison osan runkosarjastaan myös D Teamissa. Jaatinen teki liigauransa avausmaalin ratkaisevassa seitsemännessä puolivälieräottelussa 8. huhtikuuta 2010 Oulun Kärppiä vastaan. Hänet palkittiin ottelun Ilta-Sanomien yhden tähden tähtipelaajana. Jaatinen voitti kauden päätteeksi SM-pronssia. Kaudesta 2010–2011 hän pelasi 15 runkosarjaottelua D Teamissa. Tammikuussa 2011 Jaatinen teki kaksivuotisen jatkosopimuksen JYPin kanssa.
JYPin kauden kauden 2011–2012 viidennessä ottelussa, 24. syyskuuta 2011 vieraissa Espoo Bluesia vastaan tehtiin liigahistoriaa, sillä JYPissä pelasi Jaatisen lisäksi myös hyökkääjä nimeltä Antti Jaatinen. Heistä tuli SM-liigan kaikkien aikojen ensimmäisiä täyskaimoja samassa joukkueessa. Erottuakseen puolustajasta hyökkääjänä pelannut Jaatinen käytti pelipaidassaan molempien etunimiensä lyhennettä A.P. Puolustaja Antti Jaatinen aloitti kautensa kuitenkin JYP-Akatemian (ent. D Team) vahvuudessa ja pelasi JYPissä kauden aikana vain kolme ottelua. Lokakuussa 2011 hän joutui muutamaksi viikoksi sivuun alavartalovamman takia. Tammikuussa 2012 JYP lainasi Jaatisen loppukaudeksi Tapparaan korvaamaan Ruotsiin siirtynyt Brett Skinner. Tapparaa valmensi hänelle JYPistä tuttu Risto Dufva.
Heinäkuussa 2012 Jaatinen teki vuoden mittaisen sopimuksen Pelicansin kanssa. Lahdessa vietetyn kauden jälkeen hän siirtyi kauden 2013–2014 kynnyksellä lokakuun 2013 puoleenväliin asti kestäneellä sopimuksella Rauman Lukkoon. Joukkuetta valmensi hänelle JYPistä ja Tapparasta tuttu Risto Dufva. Lainapestinsä lopulla Lukko teki Jaatisen kanssa 1+1-vuotisen jatkosopimuksen. Kauden päätteeksi hän voitti SM-pronssia. Kaudella 2014–2015 Jaatinen jäi Lukossa pieneen rooliin ja haki kauden aikana pelintuntumaa myös Pelicansista ja Mestis-joukkue KeuPa HT:stä.
Kesällä 2015 Jaatinen harjoitteli KeuPa HT:n mukana, kunnes hän palasi elokuun lopulla toistaiseksi voimassa olevalla sopimuksella seuran yhteistyöjoukkue Rauman Lukkoon. Joulukuussa Jaatisen sopimusta jatkettiin kauden loppuun. Hän pelasi kauden aikana myös kuusi ottelua lainalla KeuPassa.
Jaatinen palasi kaudeksi 2016–2017 kaksivuotisella sopimuksella kasvattajaseuraansa Mikkelin Jukureihin pelaamaan SM-liigaa. Joukkueeseen Lukosta siirtyi myös päävalmentaja Risto Dufva. Jaatinen teki kaudella 2017–2018 SM-liigan yhden kauden piste-enätyksensä tehoilla 1+13=14. Maaliskuussa 2018 hän teki Jukureiden kanssa kaksivuotisen jatkosopimuksen.

Maajoukkueura

Jaatinen on pelannut yhteensä kuusi nuorten ja 12 poikien maaottelua.